
Pisac u članku prikazuje društveno-kulturne okolnosti u doba 
komunističke vladavine od svibnja 1945. do godine 1952., posvjes- 
ćujući njezin utjecaj na pastoral. Služeći se povijesnoprosudbenim 
načinom, raščlanjuje nekoliko biskupskih pisama iz tog mračnog 
razdoblja, na temelju kojih prosuđuje odnos državne uprave u bivšoj 
državi i Crkve. U prvom dijelu raščlanjuje Pastirsko pismo iz 1945., 
a u drugomu se osvrće na upute nad/ biskupa Bonefačića i Stepinca 
u odnosu na partijski zakon o ženidbi iz 1946. godine. U trećemu 
dijelu donosi biskupsko pismo predsjedniku Titu, prikazujući odnos 
vlasti prema Crkvi i narodu. Premda u članku upućuje na određenu 
povezanost komunističkoga i današnjega društvenoga ustroja, na 
koncu izvodi dublji bogoslovno-pastoralni osvrt. 


Ključne riječi: biskupi, Crkva, komunizam, pastoralni rad, 
progoni, vlast. 


UvoD 


Za pastoralnog posjeta Hrvatskoj 4.-5. lipnja 2011. papa 
Benedikt XVI. u Hrvatskomu narodnom kazalištu u Zagrebu 
reče: “Treba spominjati te začetke, pa i zbog povijesne istine, i 
vrlo je važno znati pomno iščitavati te korijene... Valja shvatiti 

zašto i kako je do toga došlo."! Tijekom opće povijesti, a tako i 
u našoj nedavnoj, bilo je onih koji su podupirali sustavni zator 
kršćanskoga duha. Važno nam je, kako reče Papa, “zbog povijesne 
istine', a i budućih naraštaja, otkriti zašto i kako se komunističko 
vodstvo obrušilo na Crkvu i kako je Crkva pastoralno radila i 
odgovorila na te izazove u mračno doba komunističkoga zlosilja. 

Poznata komunistička uzrečica glasila je: Smrt fašizmu — 
sloboda narodu. Neupitno je da zloglasni fašizam treba osuditi. 
No, sukladno naslovu, želim predočiti drugi dio krilatice: sloboda 
narodu, odnosno kakvu je slobodu narod proživljavao u poraću, 
tj. od 1945. do 1952. godine. Je li narod zaista bio slobodan ili 
je to bila 'egipatska sloboda'? Koje su bile posljedice za narod i 
pastoral? U rasvjetljivanju tog razdoblja posegnut ću za bitnim 
crkvenim spisima, kao što su: Pastirsko pismo biskupa od 20. 
rujna 1945., Okružnica biskupa Bonefačića i Stepinca o braku i 
obitelji, iz travnja 1946., te Memorandum biskupa, od 26. rujna 
1952. godine, a i drugima. 


1. PASTIRSKO PISMO OD 20. RUJNA 1945. 


Napetosti između Vlade FNRJ, na čelu s komunističkim 
vođom Josipom Brozom zvanim Tito (1892.-1980.),? i Crkve 
izbile su pri koncu rata, u ožujku 1945. godine. Zagrebački 
nadbiskup Alojzije Stepinac, u pisanomu prikazu stanja između 
državne vlasti i Crkve zastupniku Svete Stolice u Beogradu mons. 
Josephu Patricku Hurleyu, 2. ožujka 1946. godine, piše kako 
je Vlada u Zagrebu zahtijevala da se već u srpnju 1945. godine 
održi sastanak biskupskih konferencija očekujući od biskupa 
odobrenje njihovih stavova. Ranije održavanje sastanka, piše 
Stepinac, nije bilo moguće, jer je najprije trebalo na djelu vidjeti 





! Benedikt XVI., Susret s predstavnicima civilnoga društva, političkog, 
akademskog, kulturnog, gospodarskog života, s diplomatskim zborom i s 
vjerskim čelnicima. Obraćanje Svetoga Oca Benedikta XVI., u: Papa Hrvatima. 
Svi papini govori, Zagreb, 4.-5. VI. 2011., Verbum, Split, 2011., 11.-12. 


O liku i zlodjelima J. B. Tita, usp. S. Eiletz, Titove tajanstvene godine u Moskvi 
1935.-1940., Metropress, Zagreb, 2008. P. Simić, Tito. Fenomen stoljeća. Prva 
politička biografija, Zagreb, 2009. Tito je htio Crkvu odvojiti od Rima, rekavši: 
“Ja bih želio, da vidim, da Katolička Crkva u Hrvatskoj sada, kada imamo sve 
uslove tu, da ima više samostalnosti. To bi želio, to je osnovno pitanje, to je 
pitanje, koje bi mi željeli riješiti, a sva ostala pitanja, to su sekundarna pitanja, 
koja će se lako riješiti." Predstavnici klera kod maršala Tita, Službeni vjesnik 
Zagrebačke nadbiskupije, 32 (5. X. 1945.), 2, 2. 

ponašanje tadašnje vlasti, pa je Konferencije sazvao na sastanak 
17.-22. rujna 1945. u Zagrebu. Do tada su se sasvim jasno 
očitovali rad i namjere komunističke vlasti, a išle su za usvajanjem 
socijalističkoga društvenog uređenja, uništenjem svih njegovih 
političkih protivnika i stvarnim zarobljavanjem hrvatskoga i 
slovenskoga naroda. Biskupi nisu šutjeli, pa su vjernicima poslali 
Pastirsko pismo*, prikazavši stanje i zahtjeve, koje su dotada 
upućivali Vladi, glede progonjenosti Crkve i vjernika.“ Preostaje 
nam vidjeti što su biskupi naglasili u tomu Pismu. 


1.1. Uvodni dio Pisma 


Nositelji komunističkoga zlosilja su se, i prije nego su zauzeli 
vlast u Hrvatskoj, početkom svibnja 1945., odlučili obračunati 
s Crkvom, nadzirući je na svim ustrojstvenim razinama. Budući 
da još tada nisu imali osobit međunarodni položaj, Crkvu su, 
koju su smatrali glavnim i dobro ustrojenim neprijateljem, 
nastojali sustavno osporavati i progoniti. Biskupi su upozoravali 
vlast na zla koja su namjerno provođena na svim razinama. Na 
početku zasjedanja Konferencije izravno su poslali pismo Titu, 
iznoseći prigovore, koje su već u više navrata slali njemu i drugim 
članovima vlasti. On nije odgovorio, pa su poslali pismo vjernicima 
kao poslanicu, koja je imala velik odjek u javnosti. 

U uvodnomu dijelu Poslanice biskupi najprije zahvaljuju 
Bogu što je završio rat, koji je 'iskvario čovječanstvo, kao nijedan 





Pastirsko pismo s općih Biskupskih konferencija 20. rujna 1945. u Zagrebu, 
u: Nadbiskupski arhiv u Splitu (dalje: NAS), S-M Župni arhiv Brela, Spisi, 
1945. Opću Biskupsku konferenciju činili su svi katolički biskupi svih 
biskupija bivše države i svi su nad/biskupi potpisali Pastirsko pismo. Poslali 
su okružnicu svećenicima, 21. IX. 1945., a nadbiskup Stepinac je sadržaj toga 
Pisma, u kraćemu obliku, 22. IX. 1945. godine, poslao Titu. Pastirsko je pismo 
objavljeno na talijanskomu jeziku, usp. Lettera pastorale dei vescovi cattolici 
jugoslavi fatta alla Conferenza Vescovile Plenaria a Zagabria 20 settembre 1945, 
La Civilta Cattolica, 96 (1945), 4., 261-268. 


Usp. Copia Pubblica — Transumpti Processus super vita et virtutibus necnon 
super asserto martyrio Servi Dei Aloisii Stepinac, S. R. E. Cardinalis Zagrebiensis 
Archiepiscopi. In odium fidei uti fertur interfecti (dalje: CP), Arhiv Postulature, 
Zagreb, Kaptol 31, 1993., vol. LXXXVIII, 3270, br. 5. Mnoštvo je dokaza koji 
svjedoče o teškomu stanju Crkve u komunističko doba, objavljeno u: M. 
Akmadža, Crkva i država. I. 1945.-1952., Zagreb, 2008. Isti, Pastirsko pismo 
katoličkih biskupa Jugoslavije od 20. rujna 1945. godine i crkveno-državni 
odnosi, Tkalčić, 6 (2002.), 6, 139-190. J. Batelja, Blaženi Alojzije Stepinac 
— svjedok Evanđelja ljubavi, Postulatura blaženoga Alojzija Stepinca, I.-III., 
Zagreb, 2010. 


279 


Alojzije Čondić, Društvene okolnosti i pastoralni rad u Hrvatskoj ... 


prije'. Govoreći o ratnim grozotama, zaključuju da je rat 'prorijedio 
cijele pokrajine, razorio obitelji, donio oskudice, glad i bolesti. 
Osobito ističu da je Drugi svjetski rat dvostruko teško pogodio 
zemlju, jer se radilo o 'bratoubilačkoj borbi'. Svršetak rata donio 
je velike i duboke promjene na svim područjima života. Nastala 
je nova država, koja se tada nazivala Demokratska Federativna 
Jugoslavija', bila je ustrojena na sasvim novim temeljima, a 
komunističko vodstvo, boljševičkoga duha, nije htjelo imati gotovo 
ništa zajedničko s prošlošću, niječući baštinu i kršćanski polog. U 
tim se stavovima nazirala poruka za budućnost Crkve i hrvatskog 
naroda. Biskupi su rekli da *vlast i sudstvo, školstvo i gospodarstvo 
odišu novim revolucionarnim duhom. 

Držeći se Kristova nauka “Podajte dakle caru carevo, i 
Bogu Božje." (Mt 22,21), biskupi su smatrali da Crkva ne treba 
propisivati vjernicima kako će urediti politička pitanja, naglasivši 
da je Crkvi 'na srcu duhovno dobro njezinih vjernika' i za što “pred 
Bogom nose veliku odgovornost'. Upravo svjesni te odgovornosti, 
nisu šutjeli nego su imali hrabrosti i vjere javno istupiti, poslavši 
Pastirsko pismo iznoseći u njemu istinu. 

Upoznali su vjernike kako se nova, tzv. narodnooslobodilačka 
vlast obvezala da će poštovati slobodu vjeroispovijedi, savjesti i 
osobnu imovinu. No ta je vlast, upravo pod tim vidovima, svojim 
prikrivenim i lažnim obećanjima željela zavarati i potom do temelja 
uzdrmati Crkvu i narod." Budući da je taj novi, nečovječni duh 
državne uprave donio mnoge nevolje, što se loše odrazilo na 
ljudsku svijest, duhovno dobro vjernika, cijeli pastoral i društvenu 
sigurnost, biskupi su dobili jamstvo od vlasti da će se sva sporna 
pitanja između Crkve i države rješavati sporazumom. Ali sve je išlo 
sasvim drugim smjerom, pa su osjećali dužnošću iznijeti na vidjelo 
sve njihove podle zamke i nevolje u kojima se nalazila Crkva. 


1.2. Središnji dio Pisma 


Već je u Staromu zavjetu prorok Zaharija zapisao: “Udari 
pastira, i ovce će se razbježati!" (Zah 13,7). Te je riječi, nakon 
ustanove Euharistije, a pred razapinjanje, na Veliki petak, Isus 
Krist ponovio svojim učenicima (Mt 26,31), hoteći time naglasiti 
ulogu pastira. U svomu su se naumu iskorjenjivanja Crkve iz 





ž Usp. V. Migliorati, La Chiesa nella Repubblica federativa popolare jugoslava, La 


Civilta Cattolica, 97 (1946), 3, 3-13. Isti, La persecuzione religiosa in Jugoslavia 
(I), La Civilta Cattolica, 97 (1946), 3, 319.-324. 

bivše države komunisti najprije obračunavali upravo s crkvenim 
pastirima, misleći da će se vjernici razbježati. Činjenica je da nisu 
posve uspjeli, ali, razdvajajući stvarnost s pastoralnoga stajališta, 
pravo je pitanje u čemu jesu. 

Osude i ubojstva svećenika. Biskupi su u Pismu, između 
ostaloga, napisali: “Kad su se svršile ratne operacije, nisu prestale 
smrtne osude katoličkih svećenika. Njihov broj prema našim 
podacima iznosi: 243 mrtva, 169 u zatvorima i logorima, 89 
nestalih. Svega 501. K tomu pridolazi 19 ubijenih klerika, 3 ubijena 
laika, 9 redovnika i 4 časne sestre."* U toj krajnje ćudorednoj 
opustjelosti uma i duha najgorim su smatrali što im nije bilo 
dopušteno u posljednjim trenutcima života primiti sv. sakramente. 
Optuženi svećenici uglavnom nisu znali za svoju optužnicu niti 
im je bilo omogućeno braniti se uz svjedoke i odvjetnike. Biskupi 
su upozorili vjernike da optužbe koje se u tisku i na skupštinama 
iznose protiv svećenika, treba uvrstiti u nasrtljive pokušaje da se 
namjernim lažima zavara javnost i oslabi ugled Crkve. Svećenici 
koji su bili osuđeni na prisilni rad u zatočeništvu, nisu imali 
dovoljno hrane ni najnužniji ležaj, niti im je dopušteno, premda su 
postojali uvjeti, slaviti sv. misu. Slobode je bio lišen grko-katolički 
vladika Janko Šimrak (1883.-1946.), a dubrovački je biskup Josip 
Marija Carević (1883.-1945.)7 ubijen 10. svibnja, u Hrvatskomu 
zagorju. Ako se pitamo zašto takav odnos prema Crkvi, onda 
jedan od odgovora nalazimo u stavu biskupa da je “njihova sva 
krivnja u tome, što su možda drugačije politički mislili, nego što 
misle oni, koji su ih osudili".* Ubojstva mnogih pastira teško su se 
osjećala u crkvenomu radu, jer su mnoge župe ostale bez župnika, 
što je pridonosilo slabljenju vjerskoga života. Svećenike se po 





Pastirsko pismo, 2. Usp. A. Baković, Hrvatski martirologij XX. stoljeća, Zagreb, 
2008. U toj knjizi je don Anto Baković prikupio 663 životopisa i izvješća o 
mučeničkoj smrti nedužnih osoba. Papa je Ivan Pavao II., u svomu pismu o 
pripremi jubileja godine 2000. Tertio millenio adveniente — Nadolaskom trećeg 
tisućljeća, KS, Zagreb, 1994., u br. 37. poručio: “U našemu stoljeću ponovno 
imamo mučenike, često nepoznate, gotovo “nepoznate borce' velike stvari Božje. 
Koliko je moguće ne smiju se izgubiti njihova svjedočanstva. ... potrebno je da 
mjesne Crkve učine sve da ne puste zaboravu spomen onih koji su pretrpjeli 
mučeništvo, prikupljajući potrebnu dokumentaciju." Na tragu te poruke 
održana je prva sjednica Povjerenstva HBK za hrvatski martirologij, a cilj mu 
je popisati osobe ubijene zbog vjere u Drugomu svjetskom ratu i poraću, usp. 
Sjednica Komisije HBK-a za hrvatski martirologij, IKA, (18. VI. 2011.), 16-17. 
Usp. Ž. Puljić - M. Vidović (prir.), Josip Marija Carević — biskup dubrovački 
(1883-1945), Matica hrvatska Metković / Biskupski ordinarijat Dubrovnik, 
2002. 


Pastirsko pismo, 3. 

novinama napadalo, a nije im bilo dopušteno braniti se. To je bila 
“demokracija! i 'sloboda', koju je u svojoj okrutnosti Tito, sa svojim 
suradnicima, obećao, zastupao i ostvarivao. 

Nakon završenoga rata očekivalo se da će tzv. demokratska 
vlast nastojati pomoći svim svojim građanima, ali nije, štoviše, 
vjernike je nepravedno progonila. O tomu biskupi svjedoče: 
“Znajući za patnje i nevolje tolikih naših vjernika, mi smo sa svoje 
strane sve učinili, da im olakšamo i pomognemo u danima kušnje 
i križeva."? Zauzimali su se da se pomiluju oni koji su bili osuđeni 
na smrt, da im se, u posljednjim trenutcima života, podijele 
sakramenti, da se onima koji su odvedeni u zatočeništvo olakšaju 
životni uvjeti i da ih se što prije pusti na slobodu; potaknuli su i 
pitanje “tolike inteligencije, koja je ostala bez službe. 

U odnosu na komunističke ideologe, crkveni pastiri, vođeni 
pozivom Kristove ljubavi', svjedoče: “Svima, koji su nas molili za 
pomoć nastojali smo, prema našim silama izaći ususret imajući 
pred očima jedino zapovijed kršćanske ljubavi i pravde prema 
svakome tko traži našu pomoć. Nismo pri tome gledali, kakvog je 
tko političkog mišljenja, baš kao što ni u vrijeme rata nismo pitali, 
tko je koje vjere ili narodnosti." 

Katolički tisak. Druga bolna točka bio je katolički tisak. Opće 
je poznata uloga tiska, osobito u to doba, kada ni izbliza nije bio 
razvijen tehnički sustav u odnosu na njegovu raznolikost i moć. 
Tada su biskupi tvrdili: “A sloboda je katoličke štampe za Katoličku 
Crkvu pitanje, o kojemu ovisi dobro tolikih duša."!% Upravo je “dobro 
duša središnje pastoralno pitanje. Od stotinjak katoličkih časopisa, 
koliko ih je bilo prije Drugoga svjetskog rata, što govori o tadanjemu 
osjećaju i svijesti Crkve za to područje duhovno-kulturnoga života, 
nakon rata, nakon dolaska Titove demo(no)kracije, nije nijedan 
izlazio, što govori o njihovu poimanju slobode pisane riječi, ali i 
strahu od vjerskoga tiska u izgradnji kršćanske svijesti. 

Sjemeništa, škole, zavodi. Osim što su poubijali ili pozatvarali 
gotovo četvrtinu tadašnjih svećenika u bivšoj državi, komunističke 
su vlasti odlučile uništiti i svećenički podmladak, onemogućujući 
rad u sjemeništima i bogoslovijama, u kojima su se odgajale tisuće 
djece i mladeži, budućih svećenika i plemenitih vjernika laika. !! 





Pastirsko pismo, 6. 
Pastirsko pismo, 3. 


Izvještaj s Konferencije biskupa održane 19.-22. IX. 1945. god. u Zagrebu, CP, 
vol. XCIV, 4759: “Crkva je u toku rata izgubila 450 svećenika, koji su stradali 

Vjeronauk i odgoj mladeži. Teži udarac Crkvi u to doba, što se 
loše odrazilo na vjerski i društveni život budućih naraštaja, bilo je 
ukinuće vjeronauka u školama kao obveznog predmeta. Dotadašnje 
obvezatno pohađanje vjeronauka komunistička je vlast proglasila 
neobvezatnim, a oni koji su htjeli pohađati vjeronauk, za nj su se 
trebali prijaviti. Roditelji, gdje su bili pitani o vjeronauku u školi, 
izjasnili su se jedinstveno. Vjeronauk je u školskomu dnevniku bio 
na zadnjemu mjestu, čime je vlast pokazala koliko joj je do njega 
stalo. Smanjenje satnice vjeronauka vlast je pravdala slobodom 
savjesti, što je bezumno, a biskupi su to držali neshvatljivim, 
rekavši: “a to je u današnja vremena, kad su potrebe vjerskog 
odgoja povećane, osjetljiv nazadak, koji znači kočenje vjerske 
slobode, pa i same mogućnosti vjerskog odgoja". Vlast je, protivno 
Zakonu, dala djeci slobodu izabirati hoće li pohađati vjeronauk 
ili ne će, a odrasloj je mladeži ta sloboda oduzeta. Biskupi su 
upozorili vjernike da o dobrovoljnomu pohađanju vjeronauka ne 
mogu odlučivati samo neodrasla djeca nego i roditelji.!? 

Katolička je Crkva imala mnogo privatnih škola, koje su 
prije rata bile poznate po vrsnoći, što joj je priznavala vlast 
predratne države te su i državni nadzornici, među kojima je 
bilo i nevjernika, u njih slali svoju djecu. Komunistički je tisak 
najavljivao da te škole “ne će moći više raditi i da će biti ukinute". 
Osim škola Crkva je tada imala dosta “internata, zavoda za odgoj 
srednjoškolske i radničke mladeži i male djece'. Ali vlast, koja 
je govorila o vjerskim slobodama i novoj pravednosti, sve je to 
dokinula. K tomu, o radu tih ustanova tadašnji su se ideolozi 





od četnika i partizana. Ostalo je u čitavoj Jugoslaviji oko 1500 svećenika i da 

ima sigurno više od 100 župa za koje se ne može pronaći župnik." 
12 Vjeronauk je vraćen u školu 1991., usp. HBK, Poruka hrvatskih biskupa o 
vjerskom odgoju u školi i župnoj zajednici, GK, 23. VI. 1991., 3-4. Nakon izbora 
2000. za Sabor i za predsjednika države i dolaskom “lijeve! vlasti, s otvorenom 
pomoći medija, počeli su napadi na vjeronauk u školi, zahtjevi za ukidanjem 
vjerskih znakova iz javnih prostorija, prijedlozi o uvođenju religijske kulture 
umjesto vjeronauka i promjena ugovora sa Svetom Stolicom. O opravdanosti 
katoličkoga vjeronauka u tzv. laičkoj državi, progovorili su biskupi, u poruci od 
15. VI. 2000. godine. Priopćenjem se oglasio Nacionalni katehetski ured HBK, 
24. XI. 2001. Kardinal Josip Bozanić je u propovijedi na blagdan bl. Alojzija 
Stepinca 2002. godine rekao kako smo “mislili da je takvo doba iza nas, ali, 
neki događaji posljednjih mjeseci pokazuju da komunistički duh još živi". 
Na početku šk. god. 2003./2004., ista je vlast htjela u školski sustav uvesti 
jogu, na što je u svojoj propovijedi u Sinju, na Veliku Gospu upozorio splitski 
nadbiskup Marin Barišić, usp. Vjesnik Nadbiskupije splitsko-makarske, 3 
(2003.), 26-28. Stalno je vijeće HBK poslalo apel Vladi, usp. Apel Stalnog vijeća 
Hrvatske biskupske konferencije, Vjesnik Splitsko-makarske nadbiskupije, 3 
(2003.), 23. 

izrugivali u tisku, proglašavajući “vjerski odgoj u tim zavodima 
sredovječnim i mračnjačkim".! Budući da je katolički tisak bio 
posve zatrt, a samo se u njemu moglo prikazati stvarno stanje, 
jer postojeći tisak nije želio primiti članke koji su osporavali ono 
što su već sami objavili, crkvene su ustanove ostale bez prava na 
samoobranu. Potom su se biskupi osvrnuli na stvarni odnos vlasti 
prema slobodi, zaključivši: “Sloboda savjesti i vjeroispovijedanja 
ostala je na tomu području prazna riječ, koja vrijedi samo onda, 
ako se njome hoće opravdati protucrkveni stav."!+ 

Crkvenim je pastirima osobito bio bolan odnos vlasti prema 
odgoju mladeži, čime su je namjerno htjeli otrgnuti ispod utjecaja 
Crkve i stvoriti novoga bezbožnog čovjeka, bez vjerske i narodne 
samosvijesti. Vlasti su po gradovima i selima, koja su uglavnom 
dotada bila vjerski usmjerena i u kojima je tada živjela većina 
stanovnika,!>" nudili mladeži plesove i javna okupljanja kasno u 
noć i do zore s alkoholom i bez nadzora roditelja, što je duboko 
narušavalo ćudoredni odgoj mladeži, pa su za mnoge posljedice bile 
kobne. U nakani odvikavanja mladeži od crkvenoga života, osobito 
nedjeljnoga sudjelovanja na sv. misi, vlast je priređivala nedjeljne 
sastanke i skupštine za vrijeme mise, prisiljavajući mladež da 
nedjeljom sudjeluju u tzv. udarničkomu radu. Komunistički su 
ideolozi među mladeži širili tvrdnju o čovjekovu nastanku od 
majmuna, zavodeći ih da ne će trebati slušati vjerske priče o 
postanku čovjeka. 

Kršćanska ženidba. Da komunistička vlast nije skrivala 
zlokobnost prema kršćanstvu, potvrđuje činjenica da je u veoma 





15 Pastirsko pismo, 4. Boraveći u Hrvatskoj, britanski nobelovac Harold Walter 
Kroto (1939.), član British Humanist Association, izjavio je: “Znam da su Hrvati 
u velikom postotku katolici te da imate vjeronauk u školama. Mislim da će to 
Hrvatsku vratiti u mračno doba", u: Vjeronauk u školama vratit će Hrvatsku u 
mračno doba, http://www.tportal.hr/scitech/znanost/ 138824/Vjeronauk-u- 
skolama-vratit-ce-Hrvatsku-u-mracno-doba.html (17. VII. 2011.). Nesnošljivost 
prema Crkvi šire neki novinari, usp. T. Vuković, Protukršćanska histerija u 
hrvatskim medijima, GK, 17. 1. 2010., 16. Isto, GK, 24. 1. 2010., 16. Primjer 
nesnošljivosti prema kršćanima vidi se u odnosu prema akad. slikaru prof. 

Josipu Botteriju Diniju, pri izboru za ravnatelja splitske Galerije umjetnina, 

USP. J. Jović, U Splitu ni Michelangelo ne bi dobro prošao, u: http://www. 

slobodnadalmacija.hr/ Kultura/tabid/81 /articleType/ArticleView/articleId 

/126906/Default.aspx (17. 1. 2011.). 

Pastirsko pismo, 4. 

15 Godine 1948. u Hrvatskoj je bilo 3.779.858 stanovnika, od kojih je na selu 
živjelo oko 2.852.828 stanovnika, a u gradovima 927.030 stanovnika; usp. 
Republički zavod za statistiku, Popis stanovništva 1991. Stanovništvo prema 
narodnosti i prema naseljima, Zagreb, 1992., Dokumentacija 881, 9. 

kratkomu razdoblju “putem prakse uveden građanski brak",!$ 
čime se nastojalo oskvrnuti svetost kršćanske ženidbe. Građanska 
je vlast razrješivala ženidbu sklopljenu u Crkvi, pa je broj raz- 
riješenih brakova u kratkomu vremenu povećan, čime su se 
stvorili uvjeti za slobodarski odnos prema braku i obitelji. 

Karitativni rad. Vlast je izravno ometala dobrotvorni rad. 
Govoreći o učinkovitosti Zagrebačkoga karitasa, biskupi tvrde da je 
samo zahvaljujući njegovu radu, spašeno oko 7.000 djece. Karitas 
je zaslužan da je spašeno mnogo osoba, bez obzira na vjersku i 
narodnosnu pripadnost. Opravdavao je povjerenje, jer je redovito 
javnost izvještavao o svojim primitcima i izdatcima. Premda nije 
bilo dopušteno razvijati “karitativni pastoral', ipak su ga vjernici 
u župnim zajednicama gajili i dobrotvorno radili, pomažući jedni 
drugima u nevolji. 

Agrarna reforma. Crkva je imala zemljišne posjede, koje 
je koristila za uzdržavanje crkvenih ustanova. Obrađujući ta 
zemljišta, od toga su živjele mnoge obitelji, uglavnom iz seljačkih 
i siromašnijih obitelji. No, “agrarna reforma oduzimlje i izvlašćuje 
od Crkve sva zemljišta sa svim gospodarskim alatom bez ikakve 
odštete, kao da ih je Crkva stekla krađom".!7 Mali dio koji je ostao, 
nije bio dovoljan za osnovne potrebe. Konačna je svrha bila da 
se “agrarnom reformom onemogućuje redovno vršenje crkvenoga 
života". Biskupi su naglasili “da se Crkva nikada nije protivila 
opravdanim socijalnim reformama...", ali je tražila da se “država 
ne služi jednostranim metodama sile i diktata...".!5 Velike su 
neugodnosti proživljavali katolički ženski redovi, njihove odgojne i 
dobrotvorne ustanove. Mnoge su nevolje pretrpjele časne sestre po 
državnim i svojim bolnicama, koje su s velikom žrtvom gradile, a 
sada im ih vlast oduzima i bešćutno ometa rad. 

O grobljima. Koliko je bila proširena nerazumnost komu- 
nističko-marksističke izopačenosti, koja je iznutra bila izobličena 
mržnjom i zaražena nasiljem, govori neobična činjenica da ni 
grobove pokojnika nisu mimoišli. S grobova su rušili križeve, 
uništavali spomenike, tako da se više nije znalo gdje je tko bio 
pokopan. 





16 Pastirsko pismo, 5. 

17. Pastirsko pismo, 5. 

18 Pastirsko pismo, 6. Ugovorom između Svete Stolice i Republike Hrvatske godine 
1998., u poglavlju o gospodarskim pitanjima, RH se obvezala da će Crkvi vratiti 
imovinu nepravedno oduzetu u doba jugoslavenske komunističke vlasti ili će 
prikladno nadoknaditi dio dobara koja ne može vratiti; usp. Ugovori između 
Svete Stolice i Republike Hrvatske, GK, Zagreb, 2001., 61-69. 

Osuda materijalističkoga duha. Prije završne riječi vjernicama 
biskupi su, “kao učitelji istine i zastupnici vjere", posve jasno i 
odlučno osudili komunizam i materijalistički bezbožni duh, koji 
se tada “javno i tajno, službeno i neslužbeno štitio". Osudili su ga, 
jer se “čovječanstvo od njega ne može nadati ničemu dobru", ali 
osudili su i sve one ideologije i sve društvene sustave koji svoje 
životne zasade grade na bezbožnomu materijalizmu. !? 


1.3. Završni dio Pisma 


U završnici Pisma biskupi tvrde da su sve što su iznijeli 
nastojali ispitati, zaključivši da se tadašnje stanje Crkve, u 
demokratskoj Jugoslaviji, razlikuje “samo imenom od stanja 
otvorenog progonstva Crkve".2" U odnosu na budućnost očitovali 
su nadu, jer ih je obveselila vjera i probuđeni vjerski život vjernika 
u svim krajevima, što osobito potvrđuju hodočašćima u mnoga 
marijanska svetišta, kao nikada prije. 

Odlučno su stali uz narod, čuvajući kršćanske vrjednote i 
djedovsku baštinu. Odvažno su zatražili punu slobodu katoličkoga 
tiska, škola, slobodu za vjeronauk, katoličko udruživanje, 
dobrotvorni rad, potpunu slobodu ljudske osobnosti i njezinih 
neotuđivih prava, poštovanje crkvene ženidbe, vraćanje oduzetih 
dobara, jer se samo pod tim uvjetima, smatrali su biskupi, može 
vratiti trajni unutarnji mir. 


1.4. Odnos Tita i Partije prema Pastirskomu pismu 
Biskupski spisi iz tog doba svjedoče da su Tito i Partija bili 


veoma bijesni na biskupe zbog Pastirskoga pisma, kojim su u 
javnosti činjenično i istinito razotkrili ćud i zla djela nove vlasti. 





19 Parlamentarna je skupština Vijeća Europe, 25. I. 2006. godine, odlukom br. 
1481, osudila zločine komunističkoga sustava, usp. http://assembly.coe. 
int/main.asp?Link=/documents/adoptedtext/ta06/eres1481.htm. Hrvatski 
je sabor, 30. VI. 2006., prihvatio Deklaraciju o osudi zločina počinjenih tijekom 
totalitarnog komunističkog poretka u Hrvatskoj 1945.-1990.; usp. Deklaracija 
Hrvatskoga sabora. Službena osuda komunističkih zločina, GK, 9. VII. 2006., 5. 
Europski je parlament 2009. proglasio 23. kolovoza Europskim spomendanom 
na žrtve svih “totalitarnih i autoritarnih režima', no i to je kod nas prešućivano. 
Usp. Izjava Komisije “Iustitia et pax«' HBK — o 20. obljetnici pada Berlinskoga 
zida - protiv negacionizma, u: V. Košić - G. Črpić (ur.), U službi pravde i mira. 
Komisija “Iustitia et pax' Hrvatske biskupske konferencije 1989.-2009., Zagreb, 
2009., 210-216. 


20. Pastirsko pismo, 7. 

Osim što su ih pogodile činjenice s kojima su tim Pismom upoznati 
vjernici kako bi im one bile duhovno utočište i čvrsti putokaz, a koje 
nijedna tiskovina nije objelodanila, razljutilo ih je i objavljivanje 
Pisma tijekom pripreme izbora za Ustavotvornu skupštinu i u doba 
njihova lošeg međunarodnog položaja. Komunistička je vlast bila 
zatečena Pismom pa neko vrijeme o tomu nisu pisali ni političari 
ni novinari. Napadi, puni podvala, uslijedili su naknadno, a i Tito 
se 25. listopada 1945. očitovao priopćenjem u tisku, optuživši 
Crkvu, pristrano joj spočitavajući događaje i pripisavši joj krivnju 
iz NDH. Osim ustrajnoga ocrnjivanja Crkve, ne pobijajući tvrdnje 
iz Pisma, u priopćenju veli da u Pastirskomu pismu “ima i dosta 
neistine, a to je neistina da se u Jugoslaviji progoni crkva", dodavši 
da se samo radi o pravednom kažnjavanju svećenika okorjelih 
zločinaca.?! Koliko ih je Pismo uzdrmalo, govori i to da su malo 
potom optužili Stepinca, a druge su biskupe i svećenike napadali, 
često im spočitavajući dijelove iz Pisma, iznoseći u novinama 
protuslovne vijesti, o čemu govori i Aleksa Benigar (1893.-1988.), 
nastojeći podijeliti svećenike.?? 

Osim u spomenutomu priopćenju, svoju je ljutnju, služeći 
se lažima i ozloglašivanjem Crkve, Tito pokazao i u razgovorima 
za mnoge inozemne novine. Doznavši za izjave koje je Tito dao 
britanskim parlamentarcima i novinarima, londonskomu Timesu, 





21 Usp. M. Akmadža, Pastirsko pismo..., nav. dj., 183-189. 


22  Krašički je župnik Vraneković, u svomu Dnevniku, 18. veljače 1957. godine, 


zapisao sljedeće Stepinčeve misli: “Teški je to bio porod: Pastirsko pismo. Da 
nisam imao uza sebe Čulea i Čekade, nikada ne bi izišlo. Teško mi je bilo prvih 
dana. Oni luduju. Što nam je činiti? ... I što sam drugo mogao, nego sazvati 
plenarnu biskupsku konferenciju. Onda nije bilo kao danas, da bi ovi doznali, 
što se govorilo na konferenciji. Za njih je važno bilo, što ćemo odlučiti. Zato 
već drugi ili treći dan konferencije dođe obavijest ministarstva, da vraćaju 
tiskaru biskupiji. Znao sam odmah, što to znači. Zamazati nam oči, zavezati 
usta, da ne progovorimo, a eventualno, da reknemo koju riječ njima u prilog. 
Oni bi to razgalamili po cijelom svijetu — i dobro bi im došlo. A kasnije za 
mjesec — dva: davaj tiskaru! Prozreo sam ih i rekao biskupima: 'Gospodo, ne 
dajmo se prevariti. Iza svakog njihova poteza stoji sotona. To je satanizam (op. 
p.). Ništa im ne vjerovati. Tu istine nema." Lom od početka... Tako je i bilo. 
Izađe Pastirsko pismo, ode tiskara i toliko toga, a i ja već 11. godinu. Bogu 
hvala. Nikad se nisam za to pokajao. Konferencije su svršile, a oni ni slutili 
nisu, što će uslijediti. Pola sata prije nego sam išao na propovjedaonicu da 
čitam Pastirsko pismo, pošaljem po sluzi po jedan primjerak istoga za svaku 
Narodnu Republiku Vjerskoj komisiji u Zagrebu. Neka si i oni čitaju. Dok je 
sluga došao gore, dok su oni to otvorili i pregledali, dotle sam ja u katedrali 
svršio sa čitanjem. Da sam im ga dostavio dan prije, nikada ne bih došao 
do propovjedaonice, da ga čitam." J. Vraneković, Dnevnik. Život u Krašiću 
zasužnjenog nadbiskupa i kardinala Alojzija Stepinca, (J. Batelja, ur.), Zagreb, 
2011., 523. Usp. A. Benigar, Alojzije Stepinac, 21993., 502-517. 

pariškomu dopisniku Humanitća i češkim novinarima o odnosu 
Crkve i države, nadbiskup mu je Stepinac 24. studenoga 1945., u 
ime biskupskih konferencija,?* poslao opširno pismo, u kojemu još 
jednom razotkriva njegovu zloću.“ 

Tito je u izjavi britanskim novinarima i dopisniku Humanitća 
rekao da je glavni i jedini razlog koji Crkvi smeta, agrarna reforma. 
No Stepinac ga je ispravio rekavši da to nije nigdje napisano, nego 
se radi o mnogo spornih predmeta, koji su, svi, osim agrarne 
reforme, duhovne naravi. Upozorio je Tita da takve tvrdnje 
ponižavaju Crkvu i odlučno ih odbija, jer je agrarna reforma 
samo jedna od “karika lanca". Stepinac mu je pisao u nadi da će 
te tvrdnje ispraviti, nabrojivši mu mnoštvo spisa koje je uputio 
njemu i drugim nositeljima vlasti, o svim događajima otkada 
su došli na vlast. Uputio mu je pismo,% 20. kolovoza 1945., i o 
agrarnoj reformi, jer je smatrao da su “katolički biskupi bili dužni 
braniti zakonitim načinom stečenu crkvenu imovinu". 

Tito je za pariški Humanitć izjavio da su se biskupi u 
Pastirskomu pismu okrenuli protiv vlasti i demokratskih mjera, 
rekavši da je odgovorio mirno u dnevnomu tisku, upozorivši na 
“njihov prljav rad". No Stepinac je, otklonivši izraz “prljav rad", 
upozorio Tita na 245 svećenika osuđenih na smrt, upozorivši ga na 
njegovu “demokratičnost", rekavši o toj vlasti da “je Crkva od prvog 
časa njezinog nastupa u Hrvatskoj dobivala udarac za udarcem...". 
Nabrojivši sve nepravde vlasti prema Crkvi, upitao se zašto se to 
može provoditi u Francuskoj, Velikoj Britaniji i drugim državama, 
a kod nas ne može. 


2. PONIŽAVAJUĆI “OSNOVNI ZAKON O BRAKU" IZ 1946. GODINE 
Biskupi su u Pastirskomu pismu obavijestili javnost da državna 


vlast u djelo provodi svoje marksističko poimanje sklapanja 
ženidbe, a Narodna je skupština FNRJ, 3. travnja 1946., proglasila 





25 “Zato je, a to treba istaći kao važnu činjenicu, katolički Episkopat mogao javno 


govoriti samo na usta predsjednika Biskupskih konferencija, zagrebačkoga 
Nadbiskupa. ... To, dakako, ne može i ne smije značiti, da ostali katolički 
biskupi nisu u svom djelokrugu poduzimali jednakih i sličnih koraka. Vrijeme 
će i tom pogledu omogućiti uvid u djelovanje ostalih biskupa, pa će slika biti 
potpunija i vjernija." CP, vol. XLIV, 3197. 

24 Usp. Gospodine Maršale, CP, vol. LXXXVIII, 3249.-3251. J. Vraneković, 
Dnevnik..., nav. dj., 104. 


25 Usp. CP. vol. XCIV, 4748-4753. 


288 


Crkva u svijetu, 46 (2011), br. 3, 277-300 


“novi državni zakon o braku", koji je stupio na snagu 9. svibnja 
te godine. Stoga smatram važnim prikazati smjernice svećenicima 
i vjernicima, koje su poslali splitski biskup dr. Kvirin Klement 
Bonefačić (1870.-1957.), prije donošenja Zakona, i zagrebački 
nadbiskup dr. Alojzije Stepinac (1898.-1960.), nakon njegova 
donošenja.?$ 

Nakon tih represivnih zakona broj je crkvenih vjenčanja opao 
te se u mnoge vjernike uvukao strah pri pomisli na sklapanje 
crkvenoga braka. Mnogi su bili prisiljeni tajno sklapati crkvenu 
ženidbu. Takav pristup ženidbi odrazio se na kršćansko poimanje 
braka, čije posljedice i danas pastoralno osjećamo. 


2.1. Smjernica vjernicima splitskoga biskupa K. K. Bonefačića 
o ženidbi 


Na Bogojavljenje, 6. siječnja 1946. splitski je biskup Bonefačić 
svim vjernicima svoje Biskupije poslao pismo o ustavnomu nacrtu 
ženidbe.?“ Najprije spominje 26. čl. budućega Ustava, u kojemu se 
kaže da su brak i obitelj pod zaštitom države i da država određuje 
pravne odnose braka i obitelji svojim zakonom. Po tom bi se 
zakonu punovažni brak mogao sklopiti samo pred mjerodavnom 
državnom vlašću. U zakonu se spominje da će građani moći, osim 
civilnoga braka, sklopiti brak i po propisima svoje vjere i Crkve. 

Premda nacrt ustava još nije donesen, biskup Bonefačić ističe 
kako ima onih koji “već sada svega i svašta govore" da bi zaveli 
ljude na bludnost, te da ima onih koji su sklopili samo građanski 
brak. Govoreći o bogoslovnomu utemeljenju braka, Bonefačić je 
smatrao nužnim naglasiti što kršćanima znači brak i obitelj i koje 
su dužnosti katolika, osobito u novonastalim okolnostima. 

Tumačeći kršćansku bit braka, naučavao je da “ženidba ili 
brak dakle među kršćanima nije jednostavni medjusobni ugovor 
zaručnika, nego jer je prilika tajinstvene i divne veze medju 





25 Ta je nepravda, nanesena vjernicima 1946., ispravljena potpisivanjem Ugovora 


između Svete Stolice i RH, pa su hrvatski biskupi, 4. VI. 1999., poslali 
vjernicima Pismo o obliku sklapanja ženidbe, u kojemu stoji: “Prema tome, 
od 1. srpnja 1999. katolici nisu više dužni sklapati ženidbu pred državnim 
službenikom. Dovoljno je da to učine samo u crkvenom obliku..." 


s Usp. Pastirsko pismo dušobrižnicima i vjernicima u Diecezi Splitskoj i Makarskoj, 


u: NAS, S-M, spisi br. 118/46, 1946. U izvješću mons. J. P. Hurleyju, 
zastupniku Svete Stolice u Beogradu, Stepinac piše: “Gori i teži od novinskih 
napadaja bili su fizički napadaji na svećenike splitske biskupije zbog čitanja 
Okružnice splitskog biskupa o braku na 20. siječnja o. g." CP, vol. LXXXXVIII., 
3261. 

Kristom i Crkvom, pa je zato i velika tajna ili Sakrament".?2š Nakon 
razlaganja otajstvenosti braka i obitelji, na kraju je svoga pisma, 
koje je kod državne vlasti izazvalo veliko negodovanje, upozorio 
roditelje i zaručnike, napisavši: “Katolički roditelji, zaručnici i 
vjernici uopće, ne nasjedajte lažnim i varavim riječima s kojima 
vas opaki i bezbožni pojedinci i na selu već salijećaju i hoće 
da zavedu u bludnju i odvrate od sklapanja crkvenog braka i 
crkvenog bračnog blagoslova. Pravi katol. vjernici dužni su u 
svemu poslušati Crkvu, pa im je sveta dužnost takodjer, da i pored 
obvezatnoga gradjanskog braka sklope svoj brak pred Crkvom i po 
crkvenim propisima jer samo tako sklopljeni brak priznaje ona i 
pred njom važi." Župnici su to pismo trebali pročitati u nedjelju 
20. siječnja 1946. svim vjernicima. 


2.2. Smjernica zagrebačkoga nadbiskupa A. Stepinca o ženidbi 
i o matičnim knjigama 


Nakon što je donesen novi Zakon o braku, nadbiskup je 
Stepinac 29. travnja 1946. poslao smjernice župnicima u kojima ih 
upozorava na odredbe tog zakona.?* Premda Crkva takve zakonske 
odredbe ne prihvaća, ipak, napisao je, vjernicima ne zabranjuje 
da se drže državnoga bračnog zakonodavstva, ako se to ne protivi 
božanskim pravima i ako tako sklopljeni brak vjernici mogu 
sklopiti i po crkvenim propisima. Prema novomu Zakonu (čl. 36., 
37. i 87.) bila je obvezatna civilna ženidba i samo nakon nje, i to 
s potvrdom iz matične knjige vjenčanih, mogao se sklopiti crkveni 
brak. Ako bi predstavnici vjerske zajednice ili neka druga osoba 
obavili obred vjenčanja prije civilnoga sklapanja braka, slijedila bi 
kazna prisilnoga rada ili novčana kazna. 

Stepinac u pismu poručuje župnicima da upozore vjernike 
kako se prije građanske ženidbe mogu prijaviti župniku, pripraviti 
se, te kako se trebaju držati svih kanonskih propisa prije 
crkvenog vjenčanja. Upozorava da vjernici koji imaju uvjete 
za sklapanje crkvene ženidbe, a sklope samo civilnu, ne mogu 
biti pripušteni drugim sakramentima niti mogu biti dionicima 
određenih blagoslovina i duhovnih blagodati. 

Župnici su na zaručničkomu ispitu trebali upozoriti vjernike 
da dođu na vjenčanje isti dan nakon sklapanja civilne ženidbe. 





28 Pustirsko pismo dušobrižnicima i vjernicima u Diecezi Splitskoj i Makarskoj, u: 
NAS, S-M, spisi, br. 118/46, 1946., 2. 


29 CP, vol. XXXV, 1796-1799. Usp. CP, vol. LXXXVIII, 3158-3160. 


290 


Crkva u svijetu, 46 (2011), br. 3, 277-300 


Ako to ne bi mogli, trebali su ih upozoriti “da prije crkvenog 
vjenčanja ne mogu bez grijeha bračno živjeti ni ženidbu izvršavati". 
Nadbiskup je župnike upozorio da nakon 9. svibnja 1946. 
godine ne smiju crkveno vjenčavati vjernike bez isprave o civilno 
sklopljenoj ženidbi. Te je isprave trebalo čuvati u pismohrani 
s drugim spisima o tom braku. Crkveno je vjenčanje trebalo 
upisivati u crkvene matice vjenčanih. 

U drugomu dijelu smjernice nadbiskup Stepinac obavještava 
župnike kako je donesen novi zakon o državnim matičnim 
knjigama, koji je stupio na snagu 9. svibnja 1946., a njime su 
ukinute dotadašnje zajedničke matične knjige rođenih (krštenih), 
vjenčanih i umrlih. Te su crkvene knjige imale, u državnopravnomu 
području, dokaznu snagu javnih isprava za sve upise do 8. svibnja, 
a od 9. svibnja župnici su vodili župne knjige iz kojih izvodi od tada 
imaju važnost samo za crkvenopravno područje. 

U odnosu na vođenje dotadašnjih crkvenih matičnih knjiga, 
nadbiskup naglašava da one ostaju crkveno vlasništvo, koje 
čuva i kojima upravlja župnik. No i o tomu su donesene dvije 
neprihvatljive i omrznute odredbe, prema kojima se “dosadanje 
crkvene matice zapravo izručuju i predavaju u vlast državnom 
matičaru i odavaju nepovjerenje prema crkvenim rukovodiocima 
matičnih knjiga".““ Određena je kaznena odredba prema kojoj 
će osobe koje odbiju izdavanje izvoda ili se ogriješe o zakonske 
propise, biti lišene slobode do šest mjeseci ili će biti novčano 
kažnjene. 


3. BISKUPSKO PISMO TITU GODINE 1952. O POTEŠKOĆAMA 
CRKVENO-VJERSKOGA ŽIVOTA U FNRJ 

Komunističko vodstvo, čiji je dolazak na vlast u svibnju 1945. 
godine “za nas značio novi početak progona, zatvora, ubijanja 
nevinih ljudi",*! hvalilo se uspostavom “demokracije", u čijim je 
temeljima trebala biti “sloboda savjesti i vjeroispovijedi". Kako se 
ostvarivala “demokracija" i “sloboda naroda", nakon završenoga 
rata, od svibnja 1945. do godine 1952., prikazuju biskupi u pismu 
Titu od 26. rujna 1952. godine.*“ Mnoštvo je dokaza koje su 





30 CP, vol. XXXV, 1798. 


31 Pismo Hrvatske biskupske konferencije o pedesetoj obljetnici završetka Drugoga 
svjetskog rata, Službeni vjesnik Hrvatske biskupske konferencije, 1 (1995.), 3, 3. 


32 CP, vol. LXXXVIII, 3227-3233. 

nakon uspostave komunističkoga vlastodržja biskupi osobno slali i 
upozoravali vlast na mjesnoj i državnoj razini o zločinima i drugim 
gnusnim povrjedama slobode savjesti i vjeroispovijedi.?? 

U poduljemu pismu biskupi iznose činjenicu da u Jugoslaviji 
ne postoji cjelovita sloboda savjesti i vjeroispovijesti, dakle, 
suprotno onomu što je Ustav FNRJ (čl. 25.) jamčio. Pri koncu 
pisma tvrde: “Sve to do evidencije dokazuje, da u FNRJ ne postoji 
sloboda savjesti i vjeroispovijesti, nego da su katoličkoj Crkvi 
uskraćene najosnovnije vjerske slobode i da su ugrožena njezina 
vitalna prava. Mi se u ovomu nismo, dakako, mogli upuštati u sve 
moguće pojedinosti. Spremni smo međutim u svakom trenutku 
podnijeti opsežnu dokumentaciju za tvrdnje, što smo ih izrekli, 
samo ako nam se dozvoli, da prikupimo i objavimo dokaze."?* 

Biskupi najprije govore o crkvama, kao svetim prostorima, 
tvrdeći da su još otvorene, ali vlast je neke od njih pretvorila u 
skladišta žita, filmski studio, muzeje, neke su predali 'staroka- 
toličkoj sekti, u nekima su križevi i slike srušeni; mnoge su 
crkve i kapele minirane, mnoge su zatvorene, a za gradnju novih 
i popravak narušenih ne može se dobiti dozvola. Velika selidba 
ljudi sa sela u grad i nemogućnost obavljanja vjerskih dužnosti, 
a k tomu uvjetovanost ulaska u Partiju, radi posla, mnoge su 
pojedince i obitelji udaljili od Boga. 

Matične knjige, o kojima su govorili u Pismu iz 1946. godine 
i koje su tada oduzete, još nisu vraćene, a trebale su biti. Vlast 
je uzimala za pravo imati uvid u matične knjige, koje su, nakon 
9. svibnja 1946. godine, služile samo za crkvenopravno područje. 
Udba*% je od zauzetih vjernika laika tražila da napuste svoje 
dužnosti. Procesije su bile zabranjene. Pozivali su svećenike na 
odgovornost ako bi spominjali Sveto pismo, misleći da su oni 
usmjereni protiv društvenoga poretka. Svećenici nisu smjeli djeci 





go Usp. M. Akmadža, Crkva i država, nav. dj., O komunističkim zločinima, pri 


koncu i nakon Drugoga svjetskog rata, govore njihovi izvorni spisi, objavljeni 
u: Z. Dizdar - V. Geiger - M. Pojić - M. Rupić (prir.), Partizanska i komunistička 
represija i zločini u Hrvatskoj 1944.-1946. Dokumenti, Zagreb, 822009. M. Rupić 
- V. Geiger (prir.) i suradnici, Partizanska i komunistička represija i zločini 
u Hrvatskoj 1944.-1946. Dokumenti. Dalmacija, Zagreb, 2011. J. Jurčević, 
Bleiburg. Jugoslavenski poratni zločini nad Hrvatima, DIS, Zagreb, 2005. 
J. Batelja (prir.), Crna knjiga. O grozovitostima komunističke vladavine u 
Hrvatskoj, Zagreb, 1999. 

34. CP, vol. LXXXVIII., 3231. 


35 Tito je godine 1944. osnovao zloglasnu tajnu protuobavještajnu službu: 


Odelenje za zaštitu naroda (OZNA), koja je 1946. bila podijeljena na civilnu i 
vojnu: Uprava državne bezbednosti (UDBA) i Kontraobavještajna služba (KOS). 

govoriti protiv bezbožne promidžbe, a od nekih su svećenika tražili 
da u propovijedi nagovaraju vjernike da ne idu u crkvu. Vjeronauk 
je bio zabranjen, ne samo u školama nego i u župnim prostorima. 
Mnogi su svećenici bili kažnjavani globom ili zatvorom ako 
bi prekršili te odredbe. Crkvene su ustanove bile opterećene 
prevelikim porezom, a ako ga ne bi mogle platiti, zapljenjivala bi 
se župna imovina. U nekim crkvama nije bilo dopušteno skupljati 
milostinju ili je onemogućivano primanje darova iz inozemstva. 
Nekim su biskupijama iz Sjeverne Amerike stizale pošiljke brašna, 
ulja, mlijeka i jaja u prahu, no morale su biti vraćene zbog 
prevelikih pristojba.?7 

Tijekom tih gotovo osam godina komunističkoga zlosilja 
nastavilo se sa zatvaranjem svećenika, a kazne za njih premašivale 
su redoviti oblik kažnjavanja, kao što je kazna na smrt strijeljanjem. 
I tada je u zatvoru bilo više od 200 svećenika. Među njima su tada 
bili mostarski biskup dr. Petar Čule (1898.-1985.) i zagrebački 
nadbiskup dr. Alojzije Stepinac (1898.-1960.). Osim doušništvu, 
svećenici i biskupi bili su izloženi i tjelesnim napadima, a od konca 
rata do godine 1952. mučki je ubijeno oko 30 svećenika, a da za to 
nije nitko odgovarao. Tako su npr. ljubljanskoga biskupa Antona 
Vovka (1900.-1963.) u Novomu Mestu, dok je čekao vlak, polili 
benzinom i zapalili, ali se, zahvaljujući snalažljivosti, uspio spasiti. 
Mnogim biskupima nije bilo dopušteno dijeliti svetu Potvrdu i 
poduzimati kanonske pohode.** U bolna pitanja ubrojeno je i 
»pitanje službenoga ateističkog kursa u školama i u čitavom javnom 
životu FNRJ. Ateizam je religija režima. Ateizam se uči u školama, 
propovijeda na konferencijama, propagira u štampi, silom se 
nameće činovnicima i vojsci. Učiteljima osnovnih i srednjih škola 
formalno se zabranjuje pohađanje crkve. Nastavnici, koji se ne 
pokore toj zabrani, otpuštaju se iz službe. Religioznost se smatra 
najnepovoljnijom oznakom u službenoj karakteristici državnih 
činovnika. Oficiri jugoslavenske vojske ne smiju ni pomisliti, da 
bi svoju djecu dali krstiti“.*? Isto se postupalo i s djecom, štoviše, 





96 Usp. R. Razum, Religiozni odgoj i kateheza u Hrvatskoj od 1945. do 2000., u: P. 


Aračić (ur.), “Jeremija, što vidiš?" (Jr 24,3). Crkva u hrvatskom tranzicijskom 
društvu, Diacovensia, Đakovo, 2001., 275-303. 

37 Usp. CP, vol. LXXXVIII, 3227-3229. 

% o progonu biskupa i nekih svećenika od 1945. do 1953., biskupi su poslali 
podsjetnik Vladi u Beogradu, usp. CP, Vol. LXXXVIII., 3238-3239. Ti su 
događaji jezgrovito opisani u: La lotta contro il cattolicesimo nella Repubblica 
Federativa Jugoslava, L'Osservatore Romano (6. XII. 1953.), br. 284., 3-4. 


39. CP, vol. LXXXVIII, 3230. 

bilo je primjera da bi učitelji, koji su dolazili u crkvu prokazivali 
one koji je posjećuju, i tukli djecu ako su pribivala misi ili župnom 
vjeronauku. 

U ta stravična nedjela “treba u prvom redu ubrojiti likvidaciju 
cjelokupnog katoličkog školstva na području FNRJ. Čitav niz 
klasičnih i realnih gimnazija, učiteljskih, građanskih, stručnih i 
osnovnih škola te zabavišta za djecu ukinut je jednim potezom 
pera, a njihove su zgrade u više slučajeva oduzete zakonitim 
vlasnicima".““ Crkvi je ostalo samo pravo odgoja svećeničkoga 
podmlatka, ali joj je oduzeto pravo javnosti, zdravstveno osiguranje, 
različiti đački popusti, itd., a neke od tih škola, npr. u Rijeci, 
Šibeniku i Splitu,*! ukinute su pedesetih godina XX. stoljeća. Crkvi 
su već tada bile oduzete sve tiskare i ukinuta nakladnička društva. 
Time je katolički tisak, koji je prije rata imao 152 svoja lista, posve 
uništen. S druge strane, neki župni listovi koji su objelodanjivani, 
morali su šutjeti o društvenim zbivanjima, dok je “državni tisak 
iz dana u dan napadao Crkvu", izrugujući biskupe i svećenike 
i sve druge vjernike zajedno sa Svetim Ocem. Biskupi u Pismu 
spominju ukidanje mnogih redovničkih samostana i uništenje 
ženskih redovničkih družbi, zabranu gotovo svih vjerskih društava 
i sudjelovanje u svakomu obliku katoličkoga javnog života. 

Na kraju Pisma pitaju se je li moguć sporazum Crkve i 
države, tvrdeći da je u takvim okolnostima nemoguć. Zato su 
napisali: “Tražiti od Crkve da svoj sadašnji položaj u FNRJ prizna 
kao zakonit i definitivan, bilo bi isto što i tražiti, da Crkva samu 
sebe zaniječe, ili da potpiše svoju smrtnu osudu."“ž Da bi došlo 
do sporazuma, smatrali su biskupi, država bi morala prestati 
sa svojim staljinističkim pritiskom, ali ako ne će, onda će samo 
utvrditi da se u toj državi “ide za potpunim uništenjem religije". No 
državna vlast nije prestala s pritiskom, nego je poticala “svećenička 
udruženja. Njihova je svrha bila razbijati vjerski život: “takva 
udruženja nemaju potrebnih uslova za postignuće tako velike 
zadaće. Najprije zato što njihovo osnivanje urgiraju uvijek organi 
vlasti, koji u tu svrhu obilaze svećenike. Uostalom, način njihova 
rada i sugestije ... daju nam pravo na zaključak, da bi svećenička 
društva prema intencijama njihovih pokrovitelja, imala poslužiti 
razbijanju crkvene discipline i progresivno slabljenju vjerskog 





40. CP, vol. LXXXVIII, 3230. 


41 Usp. I. Ostojić, Nadbiskupsko sjemenište u Splitu (1700-1970), Split, 1970., 
85-90. 


42. CP, vol. LXXXVIII., 3231. 

života". Stoga su biskupi, jednoglasno, 26. rujna 1952. donijeli 
izjavu Non licet (Zabranjuje se), oštro osuđujući ta udruženja, 
zabranivši njihovo osnivanje.““ Posljedica izjave Non licet bila je 
još veća napetost između Crkve i države, štoviše, vlast u Beogradu 
prekinula je diplomatske odnose sa Svetom Stolicom. Zatraživši 
slobodu vjerskog života, biskupi su jasno poručili da ne žele 
aktivno sudjelovati u političkomu životu zemlje, prepuštajući 
to onima koji su na to pozvani, naglasivši da će se “brinuti za 
moralne i duhovne temelje našega društveno-političkog života". 


4. TEOLOŠKO-PASTORALNA PROSUDBA 


U gotovo pedesetogodišnjoj vladavini komunistička je vlast 
pokazala svu svoju zloćudnost.# Prisilnim su postupcima, zavodeći 
i ucjenjujući ljude, održavali strahovladu, koja je, ipak, u drugomu 
razdoblju (1966.-1990.), nakon potpisa Protokola,“ bila manje 
okrutna. No predugo je takav bezbožni sustav trajao, ostavivši 
teške posljedice u ljudskomu duhu. Stoga je bitno istražiti to 
razdoblje, osuditi komunizam, a radi dobra čovječanstva, s 
pastoralno-kulturnog stajališta, učiniti sve da se pročisti spomen i 
da se nikada više ne ponovi. 


4.1. Društveno-kulturno stanje 


Raščlane li se postupci komunističke vlasti i spomenuta 
biskupska pisma, razvidno je da je taj sustav u sebi bio 
zao, podijeljen i dvoličan. Misaonim nositeljima tog bezbožnog 
svjetonazora središnji je cilj bio svakako ostati na vlasti, služeći se 





43 CP, vol. LXXXVIII., 3232. 


“4 G. Mattei, Kardinal Alojzije Stepinac, GK, Zagreb, 2000., 72: “Zabrana je 
vrijedila za čitavu Jugoslaviju i donesena je jednoglasno. Glavni promicatelji te 
osude bila su tri dalmatinska biskupa: mons. Ćiril Banić, apostolski upravitelj 
šibenske biskupije, mons. Kvirin Klement Bonefačić, biskup splitsko-makarski, 
i mons. Miho Pušić, biskup hvarski. Podvrgnuti su nečuvenim progonima. 
Burna i hrabra reakcija biskupa zbunila je komuniste. Još je jedan njihov 
projekt propao. Nisu uspjeli izazvati raskid s Rimom ni izravnim ni podmuklim 
djelovanjem." 

45 Usp. BKJ, Zajednička poruka biskupa Jugoslavije, GK, 5. V. 1965., 3. F. Franić, 
Crkva, stup istine, Književni krug, Split, 1998., 254-255. 


“5 Usp. Protokol, GK, 17. VII. 1966., 3-4. S nakanom potpisivanja Protokola 
izmijenjene su mnoge isprave između Svete Stolice, BKJ i vlasti u Beogradu, 
a objavljene su u: G. Barberini (ur.), La politica del dialogo. Le Carte Casaroli 
sull'Ostpolitik vaticana, il Mulino, Bologna, 2008., 407-546. 

svim mogućim sredstvima makijavelističkoga predloška. S teološko- 
pastoralnoga vida zamjećuje se da su nadahnjujuća, krajnje 
nećudoredna, sredstva tog sustava bili mržnja i osvetoljubivost, 
laž i krađa. Nije se ni moglo očekivati ništa drugo osim onoga što 
je taj sustav ostvarivao. 

Pred svjetskom sejavnosti novonastala država lažno prikazivala 
demokratskom, želeći se time predstaviti miroljubivo i tolerantno, a 
u stvarnosti je to bila nasilna boljševička isključiva vlast. Dok su 
s pravom fašističkoj ideologiji željeli smrt, zbog ubijenoga mnoštva 
osoba, istodobno su u doba mira, nakon rata, osobito u prvomu 
razdoblju (1945.-1966.), što se vidi iz spomenutoga, služeći se 
istim ili sličnim načinom, sijali strah, beznađe i smrt. Danas je 
kod nas na snazi demokratski sustav, ali umnogome je ostao 
komunistički duh i navike, koje treba odbaciti i ljudsku osobnost 
iz temelja duhovno pročistiti. 

Svojim su zakonima i Ustavom jamčili ljudsko dostojanstvo, 
lažno zagovarajući pravo slobode savjesti i vjeroispovijedi, a 
u stvarnosti su sustavno progonili Crkvu, držeći je najvećim 
neprijateljima društva, potvrđujući da su zakoni o slobodi i 
demokracija samo isprazne riječi.“ Komunisti su sve učinili da 
dođe do rastave Crkve od države, kako bi poslije zlobno optuživali 
Crkvu da ne surađuje s njima. 

S antropološkoga stajališta, razvidna je marksistička želja 
stvaranja “socijalističkog čovjeka" i “prosvijetljenog društva", 
sa životom bez Boga, gdje se bezboštvo doživljava kao unosna 
religija, u čijim je temeljima središnji lik', kao božanstvo, bio 
Tito, s komunističkim znakovima, pod kojima su učinjena mnoga 
zlodjela, predstavljajući ih znakovima mira i pravde.“ U toj se 





+7 Poslovni je odbor uime biskupa 24. III. 1945. poslao pismo vjernicima: 
“Neprijatelji Katoličke Crkve, a pristaše materijalističkog komunizma, koji 
je Hrvatski narod plebiscitarno odbio, ... počeli su i u Hrvatskoj Domovini 
iztrebljivanjem svećenstva i iztaknutih najboljih vjernika prema svojem 
sviestnom programu. Njihova nepravda vidi se već po tome, što oni unapried 
obtužuju sve biskupe, svećenike i redovničke pokrajine, da su “ratni zločinci', a 
pojedinim nepoćudnim osobama podmeću, da su one krive zlodjelima, koja su 
počinjena u ovom ili onom kraju.“ Poslanica Hrvatskog Katoličkog Episkopata, 
Katolički list, 1945., br. 12.-13, 94. 


45 Na spomendan sv. Joakima i Ane, 26. VII. 2010., u Kosovu kraj Knina šibenski 
je biskup Ante Ivas rekao da su četnici i “gerilski" komunisti, s petokrakom 
na glavi, zaustavili vlak sa svećenicima i hodočasnicima na tromeđi Bosne, 
Dalmacije i Like, oko Trubara te ih poubijali i bacili u jamu Golubinjaču, 
Propovijed biskupa Ivasa na hodočašću sv. Ani, GK, 8. VIII. 2010., 3. Taj 
užasni događaj slavljen je u bivšoj državi kao Dan ustanka. Hrvatska je vlada, 
2010. godine, ne ispitavši istinu o tim nemilim događajima, podigla spomenik 

nakani prisilno ostvarivao bezbožnički odgoj po školama i svim 
drugim ustanovama, sumnjičeći i osuđujući sve koji bi imalo 
pokazali kršćansku svijest i hrvatski osjećaj, zbog čega se lako 
moglo završiti na višegodišnjoj robiji. U tom se vidu stvaralo 
prividno “bratstvo i jedinstvo', nastojeći uništiti državotvorno- 
nacionalni osjećaj, društveno-kulturnu baštinu i kršćansku svijest. 
Razorne posljedice savezne jugoslavenske “tamnice", u čijim je 
društvenim strukturama prevladavala srpska hegemonija, osobito 
su se osjetile kada je vodstvo, zaraženo komunističkom zamisli od 
1945. do 1952. godine, u zajedništvu s jugoslavenskom armijom, 
pokazujući svoje stvarno lice, oružano i osvajačko, pošlo u napad, 
1991. godine na goloruki hrvatski narod i njegovu zemlju. 

Nakon Drugoga svjetskog rata na našim je područjima počeo 
industrijsko-urbanistički razvitak, što je bila velika promjena i 
svojevrsni udar za tadašnje prevladavajuće seosko stanovništvo. 
Komunističkomu je sustavu to išlo u prilog, jer je lakše mogao 
nadzirati stanovnike, politički i gospodarstveno. Time se potvrdila 
središnja nakana: raseliti seosko stanovništvo, a one koji su ostali 
na selu, oslabiti i ne ulagati u gospodarstvo i seosku izgradnju, što 
se i danas osjeća; u gradovima su se gradili mali stanovi da se ne 
bi stvarale mnogobrojne katoličke i hrvatske obitelji. 

Temeljna je komunistička zabluda bila u tomu što su 
se oslonili na svoje snage i prisilu zaogrnutu marksističkim 
plaštem dijalektičkoga materijalizma, misleći tako uništiti Crkvu, 
zaboravljajući da je ona Božje djelo i ne računajući na snagu vjere 
i poticaj Duha Svetoga. 





u Srbu tzv. borcima za slobodu, a predsjednik Republike Hrvatske dr. Ivo 
Josipović, otkrivajući taj spomenik, 27. VII. 2010., rekao: “Gledam vaša odličja 
iz Drugog svjetskog rata, koja danas nosite, i tako treba, s ponosom ih stavite. 
Neki od vas nose i kape partizanke. To su lijepe kape, one su poruke ljubavi 
i mira, poruke da više nikada ne bude zločina, genocida i rata. Hrvatska je 
demokratska zemlja u čijem je Ustavu upisan antifašizam.“ Usp. 1. Miklenić, 
Opasna pristranost državnih vlasti, GK, 8. VIII. 2010., 2. 

Splitsko-makarski nadbiskup Marin Barišić je u homiliji na Veliku Gospu 2010., 
u Sinju rekao: “Njihovi ideološki simboli i znakovlje koje nose neki ohrabreni 
manekeni i manekenke pristaju opasnom Zmaju o kojem nam govori knjiga 
Otkrivenja, te nikako ne mogu biti simboli mira i ljubavi, dobrote i solidarnosti." 
Vjesnik Splitsko-makarske nadbiskupije, 141 (2010.), 4, 286. O spomenutomu 
antifašizmu kardinal je Josip Bozanić rekao: “Antifašizmu nije potrebno da 
se pod njegov plašt skrivaju komunistički zločini, ni da se još uvijek olako 
izjednačava legitimna i opravdana obrana slobode s revolucionarnom borbom 
komunista za osvajanje vlasti." J. Bozanić, Istina u ljubavi, GK-ŠK, Zagreb, 
22008., 72. 

4.2. Utjecaj na pastoralni rad 


Prije nekoliko godina razgovarao sam s jednim svećenikom; 
nakon toliko godina 'demokracije' na njemu su se osjetile teške 
posljedice komunističke prisile. Zamolivši ga da govori malo 
*glasnije', on mi reče: “Nemoj mi zamjeriti. Svašta sam proživio u 
ona pogubna vremena, pa mi se još uvijek čini da me Udba prati. 
Zato sam tih." 

O pustoši komunizma govori činjenica da je pastoral u 
Hrvatskoj bio gotovo sustavniji i mnogovrsniji prije Drugoga 
svjetskog rata nego danas, premda je i tadašnja država uhodila 
Crkvu.“? Bogatstvo rada i zauzetost Crkve na unutarnjem i na 
društvenom području, prepoznaje se iz činjenice da su komunisti, 
želeći joj naštetiti, ukinuli i zabranili gotovo sve što se odnosilo na 
Crkvu. Time su upali u zamku i omču osobne oholosti. Do tada 
zaživjeli i dobro ustrojeni pastoral, koji je produbljivao smisao 
poslanja vjernika u svijetu i osjećaj za vjeru, dugogodišnjim 
je komunističkim pritiskom umnogome oslabio, ali nije posve 
uništen. 

Komunisti su svakako nastojali, različitim podvalama, stvoriti 
nepovjerenje između vjernika i pastira. Svećenici su, osobito u to 
mučeničko doba, od 1945. do 1952. godine, bili prisiljeni povući 
se 'u sakristiju, pa se nije moglo sustavno pastoralno raditi 
ad intra, a kamoli ad extra. To je, s jedne strane, pridonosilo 
*autoritativnomu' pastirskomu pristupu pastoralu produbljujući 
uobičajeni (tradicionalni) rad, gdje je samo svećenik bio nositelj 
pastorala, a vjernici su bili samo primatelji crkveno-duhovnih 
dobara." 

Pastoralni rad solo oblika, za razliku od onoga prije rata, 
zatvoren u župe“! gdje se nije mogao učinkovito provoditi ni 
redoviti pastoral, utemeljen na podjeli sakramenata, bogoslužju 
i karitasu, kod mnogih je vjernika otupio osjećaj crkvenosti. 
Stvaralo se ozračje u kojemu se smatralo da je vjera “privatna 
stvar' i da ona nema što raditi u društveno-kulturnomu životu, a 
Crkvu se poistovjetilo s biskupima i svećenicima, što je pridonosilo 
udaljavanju vjernika i svećenika, namećući vjernicima osjećaj 
manje vrijednosti. Protjerivanje vjere i vjernika iz društva u 





49 o stanju Crkve u državi prije Drugoga svjetskog rata, usp.: Poslanica katoličkih 


biskupa vjernicima, 4. V. 1938., CP, XLIV, 3056-3068. 


50. M. Šimunović, Kateheza prvenstvena zadaća Crkve, KS, Zagreb, 2011., 34. 


51 Usp. P. Aračić — R. Razum, Župni pastoral, u: P. Aračić (ur.), “Jeremija, što 
vidiš?“, nav. dj., 127-150. 

svakodnevici je pridonosilo širenju komunističkoga mentaliteta i 
ateizaciji društva. Vjerski je život slabio u školovanih osoba i osoba 
na društvenim položajima.?? 

Duhovna praznina i manjak crkvenosti osjetili su se početkom 
društvenih promjena 1991., padom komunizma, kada su se pružile 
mnoge pastoralne mogućnosti, ali nije bilo dovoljno osposobljenih 
pastoralnih radnika, osobito vjernika laika. Komunistička je vlast 
u svijesti mnogih ljudi izazvala ravnodušnost prema kršćanskim 
vrjednotama, stvorivši više nominalnih nego stvarnih vjernika, što 
danas upućuje pastoral na važnost i žurnost traženja odgovora u 
načinu prenošenja vjere u novim društveno-kulturnim okolnostima. 


ZAKLJUČAK 


Razdoblje od 1945. do 1952. godine jedno je od najpogubnijih 
u hrvatskoj povijesti. Pogubno je zbog toga jer je komunistička 
vlast najviše poštivala nasilje, okomivši se na Boga i na čovjeka, 
unoseći nered u društvo. Komunizam je ljudsku svijest, način 
razmišljanja i rada duboko izopačio, što je još uvijek duboko 
usječeno u mnogim osobama, koje moćno i danas odlučuju u 
različitim društvenim ustrojima. Jednoumni je sustav postavio 
granice i za pastoral, koji i danas umnogome baštini navike iz tog 
doba. 

To je svojevrsno upozorenje i za društveno-kulturni svijet, 
da mu treba duhovno obraćenje i pročišćenje u oslobođenju od 
mentaliteta koji sprječava zdrave odnose i koči širenje životnih 
vidika. Koliko su tvrde komunističke umne utvrde u društvenomu 
ustroju, govori činjenica da, unatoč načelnoj osudi tog zla, do 
danas nitko nije osobno odgovarao za progon Crkve i ubojstva 
mnogih nevinih ljudi, dok se istodobno progone branitelji iz 
Domovinskoga rata. 

Isto tako je nužna pastoralna promjena, za čije se pothvate 
današnji vjernici mogu nadahnjivati na odvažnim i razboritim 





52 Usp. Promemoria inviato dall'Arcivescovo di Zagabria presidente delle Conferenze 
Episcopali Mons. F. Šeper alla Commissione Religiosa Federale (22. 9. 1961.), 
u: G. Barberini (ur.), La politica..., nav. dj., 445-449. Splitsko-makarski 
nadbiskup mons. Frane Franić u pismu mons. Agostinu Casaroliju, koji ga 
je. 1964., zamolio da iznese svoje mišljenje o ugovorima Svete Stolice i bivše 
države, govori o pritisku komunističke vlasti na vjernike, usp. Promemoria 
di Mons. F. Franić Vescovo di Split e Makarska redatto su richiesta di Mons. 
Casaroli, u: G. Barberini (ur.), La politica..., nav. dj., 470-478. 

postupcima svojih pastira, koji su se mučeničkim svjedočanstvima 
vjere zauzimali za Božju stvar u svijetu. Također su uvjereni 
vjernici laici bili pripravni prije umrijeti nego zatajiti evanđelje, 
pa su na temelju kršćanske dosljednosti očuvali obitelj i narodnu 
svijest, odgajali djecu i prenosili vjeru. Danas je nužna obnova 
društva i pastorala u svetosti života i zajedništva te pastoralno 
osmišljeno i stvaralačko ostvarivanje slobode. 


SOCIAL CONDITIONS AND PASTORAL WORK IN CROATIA 
BETWEEN 1945 AND 1952 BASED 
ON THE PASTORAL LETTERS 


Summary 


In the article the author presents the socio-cultural conditions 
in the period of the communist rule, from May 1945 to 1952, 
analyzing its influence on the pastoral work. Using the historical- 
evaluation ways, he analyzes several bishops' letters from that 
dark period, on the basis of which he weighs the relationship 
between the former state's public administration and the Church. 
In the first part he analyzes the Pastoral Letter from 1945, and in 
the second part he refers to the instructions of the arch/bishops 
Bonifačić and Stepinac regarding the Communist Party marriage 
law from 1946. In the third part he presents the bishop's letter to 
the president Tito, showing the relationship of government to the 
church and the people. Although the author suggests a certain 
connection between the communist and today's social structure, 
he deduces a deeper theological-pastoral reference. 

Key words: bishops, Church, communism, pastoral work, 
persecutions, power. 

